maidir leis an seasamh atá le glacadh thar ceann an Aontais Eorpaigh sa Chomhchoiste um Thásca Geografacha a bunaíodh faoin gComhaontú idir an tAontas Eorpach agus Daon‑Phoblacht na Síne maidir le Tásca Geografacha a chosaint

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann Aontais sa Chomhchoiste um Thásca Geografacha a bunaíodh leis an gComhaontú idir an tAontas Eorpach agus rialtas Dhaon‑Phoblacht na Síne maidir le comhar i dtaca le tásca geografacha agus iad a chosaint i ndáil rialacha nós imeachta an Chomhchoiste um Thásca Geografacha a bhfuil sé beartaithe iad a ghlacadh.

2.Comhthéacs an togra

2.1.An Comhaontú idir an tAontas Eorpach agus Rialtas Dhaon‑Phoblacht na Síne maidir le comhar i dtaca le tásca geografacha agus iad a chosaint

Tá sé d’aidhm ag an gComhaontú idir an tAontas Eorpach agus Rialtas Dhaon‑Phoblacht na Síne maidir le comhar i dtaca le tásca geografacha agus iad a chosaint (‘an Comhaontú’) an leibhéal cosanta is airde a bhaint amach le haghaidh tásca geografacha a thagann faoi raon feidhme an Chomhaontaithe agus ionstraimí a sholáthar chun cur in aghaidh cleachtais mheabhlacha agus úsáid éagórach na dtásc geografach. Tháinig an Comhaontú i bhfeidhm an 1 Márta 2021.

2.2.An Comhchoiste um Thásca Geografacha

Bunaítear an Comhchoiste um Thásca Geografacha le hAirteagal 10 den Chomhaontú. Tá sé le faireachán a dhéanamh ar chur chun feidhme chosaint na dtásc geografach ar de thionscnamh an Aontais agus Dhaon‑Phoblacht na Síne iad agus le dlús a chur leis an gcomhar agus leis an idirphlé maidir le tásca geografacha.

Is é atá sa Chomhchoiste um Thásca Geografacha ionadaithe de chuid an Aontais Eorpaigh agus Dhaon‑Phoblacht na Síne. Tiocfaidh sé le chéile ar a laghad uair sa bhliain nó ag aon am arna chomhaontú sin ag na Páirtithe, ar bhonn idirmhalartach san Aontas Eorpach agus i nDaon‑Phoblacht na Síne, ag am agus i láthair agus ar bhealach (a bhféadfadh físchomhdháil a bheith san áireamh ann) arna gcinneadh sin ag an dá Pháirtí, ach tráth nach déanaí ná 90 lá tar éis na hiarrata. Glacfaidh an Comhchoiste um Thásca Geografacha a chinntí de chomhthoil agus cinnfidh sé a rialacha nós imeachta féin.

Tá an Comhchoiste um Thásca Geografacha freagrach as Iarscríbhinn I a leasú a mhéid a bhaineann leis na tagairtí don dlí is infheidhme maidir leis na Páirtithe, as Iarscríbhinní eile a ghabhann leis an gComhaontú a leasú, as faisnéis a mhalartú maidir le forbairtí reachtacha agus beartais a mhéid a bhaineann le tásca geografacha agus aon ábhar comhleasa eile i réimse na dtásc geografach, agus as faisnéis a mhalartú maidir le tásca geografacha chun a gcumhdach a chur san áireamh i gcomhréir leis an gComhaontú.

2.3.Gníomh beartaithe an Chomhchoiste um Thásca Geografacha

Tá an Comhchoiste um Thásca Geografacha le cinneadh a ghlacadh faoina rialacha nós imeachta féin.

Is é is cuspóir don ghníomh atá beartaithe na rialacha nós imeachta lena rialaítear feidhmiú an Chomhchoiste um Thásca Geografacha a ghlacadh i gcomhréir le hAirteagal 10.2 den Chomhaontú.

3.An seasamh atá le glacadh thar ceann an Aontais

Leis an seasamh atá le glacadh thar ceann an Aontais ba cheart a fhágáil gur féidir rialacha nós imeachta an Chomhchoiste um Thásca Geografacha a ghlacadh.